PLANB วิ่งแรง หลังตลท.ปลดเครื่องหมาย “H”
PLANB วิ่งแรง หลังตลท.ปลดเครื่องหมาย "H" ล่าสุด ณ เวลา 11.18 น. ราคาอยู่ที่ 6.20 บาท บวก 0.30 บาท หรือ 5.08% สูงสุดที่ 6.35 บาท ต่ำสุดที่ 6 บาท มูลค่าซื้อขายที่ 26.08 ล้านบาท
โดย PLANB
19 ก.พ. 2559

ผู้สื่อข่าวรายงานว่า ราคาหุ้นบริษัท แพลน บี มีเดีย จำกัด (มหาชน) หรือ PLANB ณ เวลา 11.18 น. ราคาอยู่ที่ 6.20 บาท บวก 0.30 บาท หรือ 5.08% สูงสุดที่ 6.35 บาท ต่ำสุดที่ 6 บาท มูลค่าซื้อขายที่ 26.08 ล้านบาท ขณะที่ดัชนีตลาดหุ้นไทยโดยรวมบวก 0.23%
โดยราคาหุ้นปรับตัวขึ้นหลัง ตลท.ปลดเครื่องหมาย H
ทั้งนี้ PLANB ระบุว่า มติคณะกรรมการบริษัทอนุมัติให้นำเสนอที่ประชุมผู้ถือหุ้นเพื่อพิจารณาอนุมัติการจ่ายปันผล ในอัตราหุ้นละ 0.07 บาท รวมเป็นเงินปันผลทั้งสิ้น 245,517,986.91 บาท คิดเป็นร้อยละ 61 ของกำไรตามงบการเงินรวม โดยจะจ่ายให้แก่ผู้ถือหุ้นที่มีสิทธิได้รับเงินปันผลตามที่ปรากฎชื่อ ณ วันที่กำหนดสิทธิผู้ถือหุ้น (Record Date) ในวันที่ 4 มี.ค. 59 และกำหนดจ่ายเงินปันผลในวันที่ 19 พ.ค.59 ทั้งนี้สิทธิดังกล่าวมีความไม่แน่นอนขึ้นอยู่กับมติที่ประชุมผู้ถือหุ้น โดยกำหนดวันประชุมสามัญผู้ถือหุ้นประจำปี 2559 ในวันที่ 21 เม.ย.59 เวลา 14.00 น.
ขณะเดียวกันตลาดหลักทรัพย์แห่งประเทศไทย (ตลท.) ประกาศปลดเครื่องหมาย H ของหลักทรัพย์ PLANB ในเวลา 11.15 น.ของวันนี้ หลังจากที่บริษัทได้แจ้งมติคณะกรรมการเกี่ยวกับอัตราการจ่ายเงินปันผลและรายละเอียดที่เกี่ยวข้องแล้ว